钦定古今图书集成/明伦汇编/氏族典/第170卷 > 颜佩韦
## 钦定古今图书集成/明伦汇编/氏族典/第170卷 > 颜佩韦

按《吴县志》：佩韦少以义侠自命。天启六年，缇骑逮吏
部员外郎周顺昌于西察院，佩韦奋身鸠杨念如等，
执香伏地，呼号不已。旗尉厉声曰：“东厂严旨逮官，乃
容鼠辈置喙。”佩韦等不胜愤，曰：“东厂何得逮官？”首击
之。巡抚毛一鹭恐惧，匿厕中，官旗不及匿，击杀一人，
馀皆负重伤。一鹭奏闻民变，佩韦等五人处斩。兵使
者张孝监刑。五人曰：“为周吏部死，死又何恨！”孝流涕
斩之。